VENDIM
Nr. 365, datë 26.4.2017

PËR KRIJIMIN E BAZËS SË TË DHËNAVE SHTETËRORE “ARKIVI DIGJITAL I ARKIVIT QENDROR TEKNIK TË NDËRTIMIT”

Në mbështetje të nenit 100 të Kushtetutës dhe të nenit 4, të ligjit nr. 10325, datë 23.9.2010, “Për bazat e të dhënave shtetërore”, me propozimin e ministrit të Zhvillimit Urban, Këshilli i Ministrave 
VENDOSI:

1. Krijimin e bazës së të dhënave shtetërore për Arkivin Qendror Teknik të Ndërtimit (AQTN), “Arkivi Digjital i Arkivit Qendror Teknik të Ndërtimit” (ADAQTN).
2. Sistemi i ADAQTN-së përmban të dhëna për:
- hartat plansheta;
- projekte ndërtimore dhe plane rregulluese;
- dosje pronësie (para viteve 1964);
- dokumentacione teknike (grafike) dhe shkresore (preventiva, recensa, detyra projektimi, korrespondenca, dorëshkrime, parashkresa teknike, vendime të këshillit teknik, vendime të këshillit të institucionit, procesverbale dhe llogaritje statike). 
3. Institucioni administrues i bazës së të dhënave ADAQTN është Arkivi Qendror Teknik i Ndërtimit, nëpërmjet strukturës përkatëse, që mbulon çështjet e AQTN-së.
4. Të dhënat parësore dhe dytësore të ADAQTN-së janë, si më poshtë vijon:
4.1 Të dhëna parësore:
- Hartat plansheta;
- Projekte ndërtimore dhe plane rregulluese;
- Dosje pronësie (para viteve 1964);
- Dokumentacion teknike (grafike) dhe shkresor (preventiv, recensë, detyrë projektimi, korrespondencë, dorëshkrime, parashkresë teknike, vendime të këshillit teknik, vendime të këshillit të institucionit, procesverbale dhe llogaritje statike).
4.2 Të dhëna dytësore:
- Të dhënat që merren nga Regjistri Kombëtar i Gjendjes Civile (NID, emri, mbiemri, atësia, rruga, gjinia, vendlindja, datëlindja, mëmësia, kodZGJC, gjendja civile, emriNJQV, lidhja me kryefamiljarin, rrethi, qarku), sipas akteve ligjore në fuqi;
- Të dhënat që merren nga Regjistri Tregtar (NUIS, emri i subjektit, aktiviteti, data e regjistrimit, statusi i subjektit, adresa e subjektit).
5. Dhënësit e informacionit, sa i përket ADAQTN-së, janë:
- Arkivi Qendror Teknik i Ndërtimit; 
- institucionet shtetërore; 
- njësitë e vetëqeverisjes vendore (bashkitë).
6. Baza e të dhënave e ADAQTN-së ndërvepron me bazën e të dhënave shtetërore të Drejtorisë së Përgjithshme të Gjendjes Civile (Regjistri Kombëtar i Gjendjes Civile) dhe me bazën e të dhënave shtetërore të Qendrës Kombëtare të Biznesit (Regjistri tregtar), sipas ligjit nr.10325, datë 23.9.2010, “Për bazat e të dhënave shtetërore”. 
7. Baza e të dhënave të ADAQTN-së ka 3 nivele përdoruesish (user’s levels):
- Administrator;
- Përdorues; 
- Sportelist.
Funksionet dhe të drejtat e secilit përdorues janë në përputhje me pozicionin e punës dhe të përcaktuara në procedurat e punës, të miratuara nga drejtori i AQTN-së për secilin nga punonjësit e tij.
8. Subjekte të interesuara për ADAQTN-në janë:
- qytetarët;
- bizneset;
- institucionet publike;
- AQTN-ja.
9. Subjektet e interesuara kanë nivel aksesi si lexues, lidhur me informacionin e vënë në dispozicion nëpërmjet portalit e-albania.
10. Ngarkohet Arkivi Qendror Teknik i Ndërtimit për zbatimin e këtij vendimi. 
Ky vendim hyn në fuqi pas botimit në Fletoren Zyrtare.

ZËVENDËSKRYEMINISTRI

